Woordfees stel 2019-program bekend met deurnagparty | Netwerk24
Deur Herschelle Benjamin 09 November 2018 19:00
Die Woordfees se banier vir 2019, wat sy 20ste verjaardag vier.
Op 16 November gaan daar deurnag in Stellenbosch gejol word wanneer die US Woordfees sy program vir volgende jaar bekend stel.
Die fees vier volgende jaar sy 20ste verjaardag en die tema is “jonk”, luidens ’n verklaring.
In 1999 is die eerste Woordfeesprogram met ’n soortgelyke deurnagpartytjie bekend gestel. Vanjaar sluit dit musiek, poësie, komedie, toneel, dans en rolprente in, wat grootliks in die Adam Small-teaterkompleks (voorheen bekend as die HB Thom-teater) en by die konservatorium in Stellenbosch aangebied word.
Die joligheid begin die Vrydagaand om 22:00 en duur tot Saterdagoggend om 05:30.
Die digters Bibi Slippers en Jolyn Phillips sal voorlesings doen uit hul bekroonde digbundels. Die komediant Shimmy Isaacs sal die “bielie kielie” en Die Wasgoedlyn gaan musiek maak.
Conway October, Yaseen Manuel en Ray Claasen sal gehore vermaak met hul dans en die rolverdeling van die Die avonture van Bal-oog en Brommel sal ’n uittreksel doen uit dié toneelstuk.
Andries Bezuidenhout, Danie Marais en Desmond Painter bied Dames en here, Leonard Cohen aan. Dié huldeblykproduksie, met akoestiese weergawes van Cohen-treffers, se kaartjies het by vanjaar se Woordfees vinnig uitverkoop.
Rolprente sal ook deurlopend in die Adam Small-laboratoriumteater (deel van die kompleks) vertoon word.
Dié deurnagfees eindig die volgende oggend met ’n orreluitvoering deur Zorada Temmingh in die Moederkerk.
Die publiek kan ook by die deurnagpartytjie aansluit teen R100 ’n kaartjie, wat by Computicket te koop is.
Meer oor: Andries Bezuidenhout | Bibi Slippers | Danie Marais | Us Woordfees | Feeste